**ENI ZADNJIH BRANIKOV PRED POPOLNIM KAOSOM**

**(POLICISTI)**

*Pametna upravna oblast mora imeti v glavi dvoje bistrih in zmeraj odprtih oči, prav tako pa mora vedeti, da je treba včasih eno oko zapreti in ne vedeti za tisto, kar je videla. Seveda samo včasih, v izjemnih primerih; kdaj in kako, mora oblast vedeti pač sama, če je res pametna. (Ivo Andrić, Znamenja-novele)*

*Kurbe, zvodniki, pijanci, džankiji in običajni meščani z vsemi njihovimi kurčevimi pravicami. Polna luna ljudi očitno še bolj zbega. Sit sem vsega. Okoli treh je k sreči začelo deževati, in sodrga se je zalezla nazaj v svoje luknje. Nekega dne bo prišel dež, ki bo izmečke spral z ulic. Kmalu…. (Andres de la Motte, Mreža – razmišljanje policista v nočni patrulji)*

Dve zgodbi, povezani s policisti, sta v zadnjem času razburkali javnost: pijančevanje v policijski marici v družbi mlade gospodične, in kaznovanje kubanskih plesalcev v Bovcu. Tema dogodkoma je v prvem primeru botrovalo pomanjkanje spoštovanja in dostojanstva za poklic policista, v drugem pa odsotnost empatije in poguma policijskih šefov v sistemu hierarhije ukrepanja ter večletno razpihovanje strahu pred begunci. Toda, policisti so samo ljudje z vsemi napakami, šibkostmi in pomanjkljivostmi, ki tarejo druge ljudi. Največkrat si prizadevajo, da bi bili objektivni – a vedno znova podležejo svojim predsodkom, svojim sanjarijam o pravici, vcepljenim predstavam o redu, pa tudi pritiskom z različnih strani.

**Oda policistom**

Poklic policista je eden najtežjih. Ker pričakujemo od njih, da so v eni osebi združene lastnosti razsodnika, socialnega delavca, rokoborca, psihologa, pravnika, strogega in skrbnega očeta ter empatične matere. Policist mora znati komunicirati ne samo z običajnimi državljani, temveč tudi z mnogimi strokovnjaki, s tožilci in odvetniki in vztrajati mora pri branjenju pravičnosti. Gostobesedne stranke mora znati prekinjati, kršilcem pa groziti z zaporom in drugimi kaznimi. Pravdarje, ki se trudijo prijavljati banalne primere, mora nagnati. Ne sme biti ne liberalec, ne konzervativec, ne musliman, ne katolik. Do ničesar ne sme biti pristranski, nikamor se ne sme nagibati, o nobenem človeku in o nobeni stvari ne sme imeti nikakršnega vnaprejšnjega mnenja. Mora biti le policist, odprt, strpen in pravičen, kot je le mogoče, če upoštevamo njegovo dedno osnovo in okolje, v katerem je odraščal. Postopke mora voditi s pravično in trdno roko in hitro priskočiti na pomoč vsaki žrtvi. Znati mora pokazati izjemno sočutje, kdaj pa kdaj pa po potrebi tudi neprijazno in trdo stran, npr. v obliki gumijaste palice.

Ljudje računamo nanje, da bodo rešili svet pred nevarnostjo. Dejstvo je, da je svet včasih in za nekatere temačen kraj, poln zla. In na koga se obrnemo, da odrinemo temo od sebe? Na policijo, na skupino moških in žensk, ki so svečano prisegli, da bodo ljudi varovali in jim služili. Niso kot vitezi v bleščečih oklepih. Ne morejo preprosto odjezditi in ubiti vseh pošasti vsega sveta. Vendar pa se od njih pričakuje, da se kljub vsemu lotijo tega izziva. Mnogi policisti začenjajo kariero s polno glavo idealov, kot so: pravica bo zmagala in dobro vedno premaga zlo. Kmalu spoznajo, da stari stereotip o tem, da je pravica slepa, kar drži, ter da ima zlo običajno več pod palcem kot dobro. Od zunaj opazujejo svet, ki ga namesto davno pozabljenih vrlin, kot so čast, poštenost in dobrota, poganjata predvsem denar in oblast.

Vsak dan jim prinaša polno nevarnosti. Mnogokrat v njihovi karieri se je že zgodilo, da so kakšnega stisnili v kot. Sam se spomnim, kako je bilo prvič, ko sem ponoči kot mlad policist patruljiral po osamljenih mestnih ulicah ali kje na mračnem in pustem podeželju in me je nenadoma obstopila skupina nasekanih težakov, ki niso marali moje uniforme. Vsak policist se zapomni, kako se je takrat počutil. Z leti pa pride do situacij, ki so mnogo hujše. Ko ti grozijo s smrtjo, s sekirami in kladivi, kovinskimi palicami, noži, razbitimi steklenicami, šibrovkami in drugim strelnim orožjem. In velikokrat so taki godlji kos, kdaj pa več ne morejo. Težko prognozirajo vnaprej. Odločajo se v največ nekaj sekundah, tisti, ki pa jih bodo preiskovali in nazadnje obsodili pa imajo mesece časa, da pametujejo in igrajo šah z vsemi možnimi variantami. Naknadno je vedno lahko prepoznati napako in ko se zagrnejo kulise realnosti, policisti lahko izgubijo pregled nad situacijo in sprejemajo eno napačno odločitev za drugo.

Vsi policisti so bili že kdaj v hudem dreku. Vsak dan se lahko zgodi, da jim zmanjka tal pod nogami. Taka je njihova služba. Nikoli ne vedo, s kakšnimi tipi bodo imeli opravka. Večinoma z normalnimi državljani, čeprav je t. i. normalnost težko definirati. Mnogokrat pa naletijo na nepredvidljivce, čudake in duševne bolnike, psihopate, notorne nasilnike, pijance in džankije, norce v prometu…Če parafrizirajo Tolstoja, bi policisti lahko rekli, da so si vsi normalni ljudje podobni, vsak norec pa je nor po svoje. Pri policijskem delu nič ni le črno in belo. Kdor išče v policiji popoln svet, je zapeljal s ceste na napačnem izvozu. Njihovo delo in ukrepi so polni odtenkov sive in vsaka odločitev je lahko dvorezen meč. Zato je kontrola nad njihovim delom nujna, njihove napake pa je potrebno analizirati ne zgolj po črki zakona, temveč z upoštevanjem njihovega specifičnega dela, policijske subkulture in družbenega okolja, v katerem bijejo vsakdanje bitke. Njihov pogost spremljevalec je pesimizem, zato mnogo policistov neha verjeti v dobrosrčnost ljudi. Na začetku kariere mnogi mislijo, da gre za adrenalin, za izpostavljanje nevarnosti. Več let traja, preden dojamejo, da gre tudi za druge dimenzije; da vidiš ljudi v njihovem najslabšem stanju: pijane, žalostne, besne, ponižane, pretepene, posiljene ali mrtve. Da vidiš vse to in poskušaš nekaj narediti proti temu. Da ti spodleti večkrat kot ti uspe, a vseeno ne obupaš. Vsi imamo negativne občutke, vsi imamo ljudi, ki jih sovražimo, in tiste, ki jih ljubimo. Prave čustvene osvoboditve ne morejo doseči, dokler ne dojamejo, da so na svetu tako dobre kot slabe stvari. Policisti obožujejo dobre kriminalke. Všeč jim je, ko Bruce Willis alias John McClane postreli barabe.

Kaj sili policiste, da to počnejo, da se bojujejo v vojnah drugih ljudi. Kdo bi nase vzel toliko neprijetnosti samo zato, da bi drugi prišli do tistega, kar imajo za pravico? Idealisti ali zgolj zaradi (slabe) plače zaposleni? Obdarjeni z velikansko neumnostjo, da verjamejo, da lahko nekaj spremenijo. Prerešetajo jih, podtikajo bombe ali jih napadajo z noži, medtem pa jih njihov brezmejni občutek za pravičnost in red sili verjeti, da jih ljudje potrebujejo. Postali so policisti z dušo, brez možnosti umika. Obsojeni so, da bodo do konca svojih dni dobrodelniki, obsojeni na neuspeh. Največjo duhovno tolažbo dobijo že, če aretirajo kakega zlikovca. Ob tem se zavedajo, da se ni zdravo ukvarjati z zatiranjem škodljivcev. Strupi, ki jih uporabljajo, škodijo tudi njim. Tako kot policistu nočne patrulje v romanu Mreža.

**Kritika policistov**

O popivanju v policijski marici, ki jo policisti celo dovolijo voziti mladoletnici, ne bom zgubljal besed. Gre za posamične infantilne mačistične neumnosti, ki jih te treba takoj ustrezno kaznovati. Drugačna pa je zgodba o kaznovanju mladih kubanskih plesalcev v Bovcu, ki so pozabili svoje potne liste v bližnjem italijanskem mestu. Ta absurdni primer kaznovanja pa kaže na nekatere sistemske pomanjkljivosti v delovanju policije. Kuba je še vedno država, podobna nekdanjim okostenelim režimom v vzhodni Evropi. Mnogi se še spomnimo, ko je npr. v takratno SFRJ prišla kakšna kulturna ali športna skupina Rusov, jih je vedno spremljal v kulturnega oz. športnega funkcioniranja pritajeni agent KGB, ki je v svoji težki aktovki prenašal tudi njihove potne liste, da ne bi slučajno kdo pobegnil na Zahod. Najbrž je po podobnem principu funkcionirala tudi kubanska plesna skupina, opremljena s svojim »kgbjevcem«, ki je razpolagal z vsemi potnimi listi, sicer pozabljenimi v Italiji. Policisti so vsem izdali plačilne naloge, vsakemu za 500 evrov. 143. člen Zakon o tujcih predvideva za tujca, ki pri sebi nima potnega lista, od 500 do 1200 evrov kazni. Na prvi pogled so bili policisti celo milostni, saj so izrekli najnižjo možno kazen. Vendar je to za kubanske žepe pri njihovi povprečni plači 25 evrov še vedno drakonska kazen. Policisti se niso omehčali niti takrat, ko so iz Italije dospeli vsi njihovi potni listi. Kubanci so storili zgolj formalni prekršek, ki ga 6a člen Zakona o prekrških (ZP) imenuje kot »prekršek neznatnega pomena, ki je bil storjen v okoliščinah, ki ga delajo posebno lahkega in pri katerem ni nastala oz. ne bo nastala škodljiva posledica ali je ta neznatna.« V takih primerih zato lahko policija na podlagi 53. člena ZP izreče opomin. V tem primeru pa so policisti prevzeli etiko bojevnika za red. Vendar niso za to krivi zgolj sami. Že leta poslušajo politike in druga trobila, ki sovražno govorijo o migrantih, boju proti kriminalu, proti drogam in proti terorizmu, zato samega sebe vidijo kot vojščake, ki se morajo bojevati, da je družba varna. Najbolj groteskno pa je bilo kasneje poslušati posamezne policijske šefe, ki so v kamere kot papagaji ponavljali, da so policisti ravnali zakonito in strokovno. Niso jih zanimali argumenti, temveč samo kolektivna imunizacija na kritiko. Ozko po črki zakona jim ne moremo očitati ničesar. Moj prijatelj, star gorenjski policist, pa pravi, da so ravnali brez duše. Tako kot tožilec Lautz pred sodiščem v Nemčiji, ko so sodili zarotnikom, ki so hoteli likvidirati Hitlerja. Bil je pravnik dostojanstvenega videza. Preživel je vse druge in vse drugo. Pozneje je sprejel pripadajočo pokojnino; tudi on je izjavil, da ni storil nič drugega kot svojo dolžnost. Njegov položaj je bil tako rekoč kristalno čist – ravnati mu je bilo treba le po veljavnih zakonih. In nič drugega kot to je delal. Za izdajo domovine je bila smrtna kazen – in to je vedno predlagal.

Pravo omogoča za vsak primer posebej ustrezno ukrepanje in sorazmerno sankcijo. Temu cilju morajo slediti policijski šefi, ki tvorijo hierarhični in intelektualni temelj policije. Nekoč sem že zapisal, da policija ne sodi v roke spretnih politikov moči, temveč pametnih in odgovornih policijskih profesionalcev, ki ob spremstvu nadzornih mehanizmov strateško in taktično vodijo policijo k učinkovitemu in etičnemu ukrepanju. Ukrepanje policistov v »kubanskem« primeru pa ni bilo ne učinkovito in ne etično. Policijski šefi so javno zatrjevali, da ko se policist enkrat odloči, da bo izdal plačilni nalog, je postal nezmotljiv in nihče v policijski hierarhiji tega ne more več spremeniti, razen sodišča. Zamolčali pa so nam 5. točko 63. člena ZP, v kateri piše, da če prekrškovni organ (policija) ugotovi, da je zahteva za sodno varstvo (oblika pritožbe, ki so jo podali Kubanci na okrajno sodišče) utemeljena, odločbo o prekršku lahko sam odpravi ali ustavi postopek ali izreče opomin! In točno to bi na pobudo/zahtevo pristojnega policijskega šefa lahko dotična policijska enota storila. Pa ni! Vemo zakaj ne. Ko je pred dvajsetimi leti policist kaznoval staro gospo, ki se je peljala s kolesom po napačni strani kolesarske steze, je policijski šef zahteval, da se plačilni nalog stornira in eventualno izreče opomin, pa so ga sodelavci in nazadnje njegovi še višji šefi ovadili na tožilstvo, da je storil kaznivo dejanje zlorabe položaja. Od takrat naprej si policijski šefi raje zatiskajo oči in prisegajo na to, da ima le policist škarje in platno v svojih rokah, oni pa si po pilatovsko lahko umijejo roke. Točno tako so storili v primeru Kubancev. Koristno pa bi bilo, da si svojim policistom upajo vsaj enkrat na mesec položiti na srce, naj v prekrškovnih postopkih odločajo *cum grano salis* – s ščepcem soli. Pa nič drugače ni s prekrškovnimi postopki v drugih represivnih organih. Ko nam pot prekriža uradna oseba z naravnost patetičnim občutkom za pravičnost, situacije ni niti približno tako lahko predvideti. Kirstov junak polkovnik Luschke je dejal: »Vsi smo zdaj več ali manj paglavci. Ubogamo zaradi glave na vratu. Najhrabrejši smo, če gre za našo kožo. Nekateri so hrabri samo tedaj, če so to lahko brez nevarnosti. Če pa že kdo plava proti toku, mora biti ali silno pogumen ali strahotno nor. In prav zaradi te druščine idealistov in tepcev včasih že obupujem«.

**Priznanje napak in pogum odločanja**

Policija bi napako brez večjih posledic lahko mirna priznala in popravila. Vsako obsodbo šibkega in slabega v policiji je mogoče videti tudi kot optimistični poklon tistemu, kar je močno in dobro. Zaenkrat je zaupanje javnosti v policijo še vedno na zavidljivem nivoju in tega ne sme zapraviti. Zaradi birokratizacije postopkov pa se je v policijske šefe zalezel strah pred logičnimi in enostavnimi rešitvami. Primer: prometna policija je s stacionarnim radarjem ugotovila, da je osebni avto češke registracije prekoračil dovoljeno hitrost. Ker ga niso ustavili, so lastniku vozila na Češko poslali plačilni nalog, lastnik pa jim je odgovoril, da še nikoli ni bil v Sloveniji. Policisti so nato ugotovili, da so zaradi slabe nočne vidljivosti posnetka storili napako in da gre za slovaške in ne češke registrske tablice. Namesto, da bi komandir na plačilni nalog napisal, da ga zaradi napake stornirajo, se je zaradi strahu, da jim notranja kontrola tega ne bo verjela (včasih so policisti tako pisanje enostavno strgali in vrgli med star papir), se je začela neverjetna pravna telovadba. Najprej so pisali okrajnemu sodišču, ki tega plačilnega naloga do takrat sploh nikoli še ni videlo, naj spremeni odločbo o prekršku (policijski plačilni nalog). Sodišče jim je v zapleteni pravni latovščini odgovorilo, da tega ne more storiti. Nato se je policija obrnila še na Vrhovno državno tožilstvo s pobudo, naj tožilstvo na sodišče vloži zahtevo za varstvo zakonitosti. Tudi tožilstvo jim je odgovorilo, da za to nimajo pravne podlage. Kaj so nazadnje storili s tem nesrečnim plačilnim nalogom, ne vem. Ta banalen primer nenamerne napake pa kaže na totalno nezaupanje v poslovanje policistov in prelaganje odločanja s policijskih šefov na pravosodje. Celotno pisanje med organi, od datuma storitve prekrška pa do končne(?) odločitve, da ta plačilni nalog pač ni vreden piškavega groša, je trajalo točno eno leto in en mesec!? Kje je po Andrićevo potem pamet upravne oblasti, če je res pametna?

Kljub vsemu na koncu lahko ugotovimo, da so policisti eden zadnjih branikov pred popolnim kaosom. Šele v nevarnosti boga in policista enako častimo. Ko nevarnost mine pa oba enako nagradimo – boga s pozabo in policista s prezirom.

**Jakob Demšar, dolgoletni policist**